Ig Kiyavwiye Jesus pisenwe gikannuhakni arikutak leglis,
ig wagehe avitit ini waxri imuhgivitnene kewye Olivegvit.
Ig danuh atere,
ig misekwe ayge.
Hewke hawkanawa ig diyuhe atere arikut leglis akiw.
Ayge ig bat paytbuhku,
ig kannuhne hiyeg.
Ayteke neras kannuhekevutnevwi amin amekene Moís gikumadukan ignes danuh atere payak gikakkis neras farizewkis.
Igkis waxwe git pahavu tino ku pariye powkemnihwe.
Igkis tabirasevgu givetunat Kiyavwiye Jesus ayge giwtrikneswa hiyeg.
Ayteke igkis awna git:
— Kiyavwiye,
nor tino kamaxwika nikwenewa ku samah eg powkemnihwano gikak pahavwi.
Amekene Moís gikumadukan awna adahan wixwiy padaktevgu akak tip adahan umehpig avatra ini guvowkemni.
Pisme,
mmah piwn adahan ku samah wixwiy keh gukak?
Igkis awna inakni adahan gihikekten Kiyavwiye Jesus,
marihwa igkis hiyap ba ig taraksa amekene Moís gikumadukan.
Igkis muwaka uti gitaraksan adahan igkis gikamyehpitni.
Igme Kiyavwiye Jesus timapni hene,
ig mabukwe.
Ig kavusa anniri waygborit akak giwak.
Igkisme kavusa ayaptevgi akiw.
Ayge nikwe ig kannikase gitew,
ig awna gitkis:
— Ku pariye yaytak yumanene gitaraksan,
hiyawa igkit padakgu.
Ayteke ig mabukwe akiw,
ig kavusa anniri waygborit akiw.
Igkis timapni inakni giwn hene,
igkis kayah gitaraksankis.
Ayge nikwe igkis tivik pahavwimpi.
Neras ku pariye kiyaptenene igkiskit tivik.
Ayteke nawenyevwime tivik butte.
He igkis ikise Kiyavwiye Jesus ig pahavo gukak egu tino ayge gikakkis neras timepnevwi giwn.
Ayteke ig kannikase gitew,
ig hiyap egu tino gudukwenewa ayge givetun.
Ig awna gut:
— Kiyavuno,
kineyki neras pikamyehpitnivwi?
Mmah yuma pahavwinema pivedketni?
Egme kaytwa giwn:
— Yuma,
Kiyavwiye.
Igme awna gut:
— Nah hawata,
nah kawnata padakpita.
Hiyawa pis tivik diyuhe pivinwat.
Heneme ka ba taraksa akiw.